1 pakk külmutatud herne-porgandi segu (sulatatud)  6-8 keskmist kartulit  100 g + 100 g riivjuustu  150 g  külmsuitsupeekonit või pitsasinki või vorsti  200 g hapukoort  30 g võid või küpsetusmargariini  1-2 küüslauguküünt  natuke vett või koort  soola  jahvatatud musta pipart    1. Viiluta kartulid õhukesteks viiludeks (ja viilud võid omakorda laiadeks ribadeks teha) ja tahenda majapidamispaberiga - et see natuke kleepiv kartulimahl maha saaks. Alternatiivina võib neid külma vee all loputada ja korralikult nõrutada.  2. Lisa hapukoorega purustatud küüslauguküüned, 100 g riivjuustu ja  veidi vett/koort. Maitsesta soola ning pipraga ja sega viilutatud kartulitega.  3. Tõsta võiga määritud ahjuvormi kihiti hapukoorega segatud kartuleid, kiht porgandi-herne segu, tükeldatud suitsuliha, uuesti kiht kartuleid, köögivilja segu ja sinki ning kõige peale taas kiht kartuleid hapukoore kastmes (kuid eks tegelikult sõltub kihtide arv-paksus eelkõige ikka vormist). Kartulitele pane peale väikesed tükid võid.  4. Tõsta vorm 175°C eelkuumutatud ahju ja küpseta, kuni see on pealt isuäratavalt  kuldkollane ja seest küps (u. 50 min). Seejärdel puista peale ülejäänud 100 g juustu ning pista vorm ahju tagasi kuni juust sulanud. Kui pealmised kartulid ei taha eriti pehmeneda, tasub juust natuke varem peale raputada, sest sooja juustu-teki all on neil natukene mõnusam küpseda. Kuid siis tuleb vormil hoolikalt silm peal hoida!  Söönuks saab neli näljast inimest!        ***    Lihtne, toitev ja hämmastavalt maitsev vorm, millest saavad söönuks nii näljased mehed kui ka peenutsev taimetoitlane (kui jätta osale vormist sink vahele panemata ja asendada paksema kihi köögiviljade või hoopis näiteks seentega). =)    Juuresolev pilt pole just suurem asi (sai südaöösel suvaliselt lauda klõpsitud) kuid illustreerib suurepäraselt kui kärmelt suudavad vormi hävitada vaid 2 suud!